text: Politiet: 23-årig mand fra Tønder holdt veninde fanget
  02 februar 2016 kl. 09.47
  En kvinde blev holdt fanget af en 23-årig mandlig bekendt, som udsatte hende for grov vold og seksuelle krænkelser, mener Syd- og Sønderjyllands Politi.
  En 23-årig mand fra Tønder bliver tirsdag eftermiddag fremstillet i grundlovsforhør i Sønderborg.
  Ifølge politiets sigtelse blev en 22-årig kvinde holdt fanget af den 23-årige og over flere dage udsat for grov vold og seksuelle krænkelser.
  - Det to var bekendte i forvejen - men ikke kærester. Vi mener, at kvinden mod sin vilje har opholdt sig flere dage i den 23-åriges lejlighed, hvor hun er blevvet udsat for vold og seksulle krænkelser, siger vicepolitiinspektør Bent Thuesen fra Syd- og Sønderjyllands Politi til TV SYD.
  Den 22-årige kvinde har bopæl i en anden sønderjysk by og det var hendes familie, der fik politiet til at reagere og opsøge den 23-årige i lejligheden i Tønder mandag eftermiddag og befri kvinden. Det skete uden dramatik.
  Politiet vil anmode om, at dørene bliver lukket og vil derfor ikke give flere oplysninger om sagen.
  23-årig i grundlovsforhør for frihedsberøvelse, grov vold og seksuelle krænkelser #anklager https://t.co/yMjUNWaZ2S
  
  